**Hannoverin prinssi Georg Wilhelm** (koko nimi **Georg Wilhelm Ernst August Friedrich Axel Prinz von Hannover**; 25. maaliskuuta 1915 – 8. tammikuuta 2006) oli Braunschweigin herttuan Ernst Augustin ja hänen vaimonsa Preussin prinsessa Viktoria Luisen toiseksi vanhin poika.

Prinssi Georg Wilhelm kouluttautui lakitieteen tohtoriksi ja johti tunnettua internaattikoulua Schule Schloss Salemia eli omaa sota edeltänyttä kouluaan Bodenjärven rannalla. Hän tuli tunnetuksi urheilujohtajana ja KOK:n jäsenenä.

Koulutus ja sodan ajan asepalvelus
----------------------------------

Prinssi Georg Wilhelm kastettiin 10. toukokuuta 1915 Braunschweigissa keisarivallan viimeisinä vuosina. Hän kävi ensimmäiset kouluvuodet Ala-Saksin Hamelnissa ja vuosina 1930-1934 eliittikoulun Schule Schloss Salemin Überlingenissä Bodenjärven rannalla. Koulun oli perustanut prinssin setä, Saksan keisarikunnan viimeinen valtakunnankansleri, Badenin prinssi Maximilian ja rehtorina toimi Kurt Hahn vuodesta 1920. Hahn syrjäytettiin juutalaisuutensa vuoksi koulun johdosta Hitlerin valtaannousun myötä. Georg Wilhelm lähti Salemin jälkeen brittiläiseen Marlborough Collegeen.

Toisen maailmansodan alussa prinssi Georg Wilhelm aloitti asepalveluksen Saksan asevoimissa, mutta hänet erotettiin armeijasta Hitlerin asetuksella vuonna 1943, jolloin Hitler erotti Saksan ylhäisaateeliston edustajat asepalveluksesta. Tämän jälkeen Georg Wilhelm aloitti oikeustieteen opiskelun Göttingenin yliopistossa, jolloin hän sai vuonna 1948 lakitieteen tohtorin tutkinnon väitöskirjalla "*Die völkerrechtliche Stellung Deutschlands nach der Kapitulation*".

Rehtori ja urheilujohtaja
-------------------------

Georg Wilhelmin lanko Badenin maakreivi Berthold halusi hänet johtamaan isänsä Badenin prinssi Maximilianin perustamaa Salem Castle Schoolia, joka oli ollut suljettuna sodan vuoksi. Hän avasikin koulun toimien johtajana vuoteen 1959.

Prinssi Georg Wilhelm, sotia edeltävän ajan aktiivina kilparatsastajana, rakennutti ratsastusakatemian München-Riemiin. Vuonna 1966 hänestä tuli vuoteen 1971 Kansainvälisen olympiakomitean (KOK) jäsen seuraten saksalaisena edustajana pitkäaikaista saksalaisedustajaa Karl Ritter von Haltia. Lisäksi hän oli Saksan kansallisen olympiakomitean jäsen ja Kansainvälisen olympia-akatemian puheenjohtaja 1966-1969.

Kuninkaalliset sukulaissuhteet
------------------------------

Hannoverin prinssi George Wilhelm asui Schlierseessä lähellä Müncheniä ja kuoli 90-vuotiaana Münchenissä vuonna 2006. Hänen vaimonsa oli Kreikan prinsessa Sophie, jonka kanssa hän oli avioitunut sodan jälkeen vuonna 1946. Prinsessa Sophien veli oli prinssi Philip, myöhemmin Edinburghin herttua. Näin Georg Wilhemin kolme lasta (kaksi poikaa ja tytär) ovat Iso-Britannian kuninkaan Charles III:n serkkuja. 

Lisäksi Kreikan kuningatar Frederika oli Georg Wilhelmin sisar, ja näin sisarensa lapset kuningas Konstantin II, kuningatar Sofia ja prinsessa Irene olivat myös hänen lastensa serkkuja.

Lähteet
-------

1. 1 2  Georg Wilhelm Ernst August Friedrich Axel Prinz von Hannover  14.7.2018. The Peerage. Viitattu 3.9.2023. (englanniksi)
2. 1 2 3 4  Welfenprinz Georg Wilhelm gestorben  12.1.2006. Frankfurter Allgemeine. Viitattu 3.9.2023. (saksaksi)
3. ↑  Steckhan, Peter: *Welfenbericht. 150 Jahre Familiengeschichte der Herzöge von Braunschweig und Lüneburg dokumentiert in Photographie und Film*, s. 188. Göttingen: Matrix Media, 2008. SBN 978-3-932313-10-3. (saksaksi)
4. ↑  Petropoulos, Jonathan: "The Princes von Hessen in Nazi Germany", *Royals and the Reich*, s. 362. Oxford: Oxford University Press, 2006. ISBN 978-0-19-533927-7. (englanniksi)
5. ↑  Nygrén, Helge; Siukonen, Markku: "Kansainvälinen olympiakomitea", *Suuri Olympiateos 1*, s. 79. Jyväskylä: Oy Scandia Kirjat Ab, 1978. ISBN 951-9466-05-3.


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Saksa
* Yhdysvallat
* Alankomaat

 |
|  |
| Henkilöt | 
* Deutsche Biographie

 |

 |